
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 28 iunie 2011

Pl-x 430/2011


AVIZ

asupra

propunerii legislative privind instituirea pazei grădiniţelor, şcolilor generale şi liceelor pe durata desfăşurării activităţilor didactice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea pazei grădiniţelor, şcolilor generale şi liceelor pe durata desfăşurării activităţilor didactice, trimisă cu adresa nr. Pl-x 430 din 20 iunie 2011, înregistrată cu nr.31/668 din 21 iunie 2011.
Propunerea legislativă a fost respinsă de Senat în şedinţa din 14 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Iniţiativa legislativă are ca obiect de reglementare instituirea pazei grădiniţelor, şcolilor generale şi liceelor pe durata desfăşurării activităţilor didactice, cu personal specializat plătit din fonduri de la bugetul de stat. Scopul soluţiilor legislative propuse este de a preveni violenţa în unităţile de învăţământ, fenomen aflat într-o continuă creştere.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 28 iunie 2011.

Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis prin adresa cu nr.781 din 29 martie 2011, conform căruia Guvernul nu susţine adoptarea iniţiativei legislative şi avizul favorabil, cu observaţii şi propuneri al Consiliului Legislativ, aviz cu nr.205 din 28 februarie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât soluţiile legislative propuse vizează un domeniu deja reglementat prin Legea nr.35/2007 privind creşterea siguranţei în unităţile de învăţământ, cu modificările şi completările ulterioare. Pentru respectarea dispoziţiilor art.14 alin.(1) din Legea nr.24/2000, republicată este obligatorie evitarea instituirii aceloraşi reglementări în două acte normative diferite, motiv pentru care iniţiativa legislativă nu poate fi promovată ca act de sine stătător, ci doar ca proiect de modificare şi completare a Legii nr.35/2007.
În raport de obiectul şi conţinutul reglementării, iniţiativa legislativă face parte din categoria legilor ordinare.

                             PREŞEDINTE,                          
            SECRETAR,

                               Daniel Buda                                    Gabriel Andronache
Consilier parlamentar,

Rodica Penescu

